作者:白居易
標題:九日登西原宴望
內容:病愛枕蓆涼，日高眠未輟。弟兄呼我起，今日重陽節。起登西原望，懷抱同一豁。移座就菊叢，糕酒前羅列。雖無絲與管，歌笑隨情發。白日未及傾，顏酡耳已熱。酒酣四向望，六合何空闊。天地自久長，斯人幾時活。請看原下村，村人死不歇。一村四十家，哭葬無虛月。指此各相勉，良辰且歡悅。